CELEX: 32013D0794
Language: sk
Date: 2013-12-19 00:00:00
Title: 2013/794/EÚ: Vykonávacie rozhodnutie Komisie z  19. decembra 2013 o uznaní Gruzínska podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov [oznámené pod číslom C(2013) 9224]  Text s významom pre EHP

21.12.2013   
            
            
               SK
            
            
               Úradný vestník Európskej únie
            
            
               L 349/105
            
         VYKONÁVACIE ROZHODNUTIE KOMISIE
   z 19. decembra 2013
   o uznaní Gruzínska podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov
   [oznámené pod číslom C(2013) 9224]
   (Text s významom pre EHP)
   (2013/794/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3 prvý pododsek,
   keďže:
   
               (1)
            
            
               Podľa smernice 2008/106/ES sa členské štáty môžu rozhodnúť potvrdiť príslušné osvedčenia o spôsobilosti námorníkov, ktoré vydali tretie krajiny, pod podmienkou, že príslušnú tretiu krajinu uznala Komisia. Tieto tretie krajiny musia spĺňať všetky požiadavky Dohovoru Medzinárodnej námornej organizácie (IMO) o normách výcviku, kvalifikácie a strážnej služby námorníkov z roku 1978 (dohovor STCW) v znení z roku 1995.
            
         
               (2)
            
            
               Rozhodnutím Komisie 2010/705/EÚ (2) sa uznanie Gruzínska v oblasti prípravy a osvedčovania námorníkov, ktoré bolo udelené v súlade s článkom 18 ods. 3 písm. c) smernice Európskeho parlamentu a Rady 2001/25/ES (3), zrušilo. Z výsledkov hodnotenia súladu a z vyhodnotenia informácií poskytnutých gruzínskymi orgánmi vyplýva, že Gruzínsko nespĺňalo v plnej miere príslušné požiadavky dohovoru STCW.
            
         
               (3)
            
            
               Listom z 10. septembra 2012 požiadala Cyperská republika o znovu uznanie Gruzínska. Po prijatí tejto žiadosti Komisia posúdila systém prípravy a osvedčovania v Gruzínsku s cieľom overiť, či Gruzínsko spĺňa všetky požiadavky dohovoru STCW a či boli prijaté primerané opatrenia na zabránenie podvodom pri osvedčovaní. Toto posúdenie sa opieralo o výsledky inšpekcie, ktorú v októbri 2012 vykonali odborníci z Európskej námornej bezpečnostnej agentúry, a o nápravné opatrenia predložené gruzínskymi orgánmi.
            
         
               (4)
            
            
               Po inšpekcii sa gruzínske orgány listom zo 6. februára 2013 vyzvali, aby predložili dobrovoľný plán nápravných opatrení týkajúcich sa nedostatkov, ktoré sa zistili a prijali nápravné opatrenia.
            
         
               (5)
            
            
               Hlavné nedostatky sa týkali chýbajúcich právnych predpisov a administratívnych požiadaviek na úplné uplatňovanie ustanovení dohovoru STCW, ako napr. chýbajúce požiadavky týkajúce sa monitorovania akreditovaných zahraničných inštitúcií a programov vzdelávania a prípravy námorníkov gruzínskymi orgánmi. Okrem toho inštitúcie vzdelávania a prípravy námorníkov, v ktorých sa uskutočnila inšpekcia, neuplatňovali niektoré ustanovenia, napríklad tie, ktoré sa týkajú používania simulátorov. Nakoniec inštitúcie, v ktorých sa uskutočnila inšpekcia, nemali k dispozícii špecifické vybavenie na vykonávanie prípravy na niektoré kompetencie a na ich posudzovanie.
            
         
               (6)
            
            
               V korešpondencii z 15. mája 2013 a z 20. júla 2013 Gruzínsko informovalo Komisiu, že prijalo opatrenia na odstránenie uvedených nedostatkov, Gruzínske orgány predovšetkým uviedli, že vnútroštátne ustanovenia sa zosúladili s dohovorom a že inštitúcie vzdelávania a prípravy námorníkov riadne uplatnili príslušné ustanovenia. Nakoniec bol Komisii predložený aj dôkaz o obstaraní a sprevádzkovaní chýbajúceho výcvikového vybavenia.
            
         
               (7)
            
            
               Zostávajúci nedostatok sa týka výcvikových zariadení univerzity Batumi Navigation Teaching University. Ukázalo sa, že je potrebné modernizovať najmä elektrotechnické laboratórium a záchranný čln pre výcvik na záchrannom plavidle a pohotovostnom člne. Preto bolo Gruzínsko vyzvané, aby v tejto súvislosti uplatnilo ďalšie nápravné opatrenia. Tento nedostatok však neoprávňuje na to, aby sa spochybňovala celková úroveň súladu Gruzínska s požiadavkami STCW na prípravu a osvedčovanie námorníkov.
            
         
               (8)
            
            
               Z konečného výsledku posúdenia vyplýva, že Gruzínsko spĺňa požiadavky dohovoru STCW a že prijalo primerané opatrenia na zabránenie podvodom pri osvedčovaní.
            
         
               (9)
            
            
               Komisia členským štátom poskytla správu o výsledkoch posúdenia.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Na účely článku 19 smernice 2008/106/ES sa Gruzínsko uznáva, pokiaľ ide o systémy prípravy a osvedčovania námorníkov.
   Článok 2
   Toto rozhodnutie je určené členským štátom.
   
      V Bruseli 19. decembra 2013
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 323, 3.12.2008, s. 33.
   
      (2)  Ú. v. EÚ L 306, 23.11.2010, s. 78.
   
      (3)  Ú. v. ES L 136, 18.5.2001, s. 17.